A határozat elfogadásához **egyszerű** többség szükséges

**Előterjesztés**

***a 3. számú napirendi ponthoz***

**Mórágy Község Önkormányzata Képviselő-testületének 2017. május 8. napján tartandó rendes ülésére**

**A víziközmű- rendszeren tulajdonjoggal rendelkező ellátásért felelősök képviseletéről szóló írásbeli megállapodások jóváhagyása**

**Előterjesztő: Glöckner Henrik** polgármester

**Az előterjesztést készítette:** Bakó Józsefné jegyző

**Törvényességi ellenőrzést végezte:** Bakó Józsefné jegyző

**Tisztelt Képviselő-testület!**

A Magyar Energetikai és Közmű-szabályozási Hivatal (továbbiakban: Hivatal) 2017. március 13-án kelt leveleiben a DTKSZ-B-SZV megnevezésű (szennyvíz), valamint a DTKSZ-B-IV (ivóvíz) víziközmű-rendszert érintő adatszolgáltatásra hívta fel Bátaszék Város Önkormányzatát. (1-2.melléklet)

A víziközmű-szolgáltatásról szóló 2011.évi CCIX. törvény 5/G. §-ának 2016. július 4. napjától hatályos módosítása értelmében, ha a víziközmű-rendszeren több ellátásért felelős is tulajdonnal rendelkezik, akkor az érintettek az ellátásbiztonság követelménye érdekében írásban megállapodnak az ellátásért felelősök képviseletéről. A megállapodást az ellátásért felelősök képviselője az aláírástól számított 30 napon belül megküldi a Hivatalnak.

Fenti jogszabályhely alapján a Hivatal a víziközmű-rendszeren tulajdonjoggal rendelkező ellátásért felelősök képviseletéről szóló megállapodás megküldésére hívta fel a fent említett módosítást megelőzően képviseletre jogosultat, azaz Bátaszék Város Önkormányzatát. (A korábbi szabályozás szerint a képviseletet a víziközmű-rendszeren tulajdonjoggal rendelkező ellátásért felelősök közül a legnagyobb lélekszámú település látta el.)

A Hivatal az említett víziközmű-rendszerek vonatkozásában a tulajdoni arányok pontos (százalékos) megjelölését is kéri a tulajdonosok személyére tételesen lebontva. A tulajdoni arány százalékosan az egyes önkormányzatok víziközmű-rendszeren fennálló tulajdoni érdekeltsége nettó könyv szerinti értékének alapul vételével határozható meg. Ez utóbbi adatok beszerzése érdekében valamennyi érintett önkormányzatot megkerestük. Az adatok beérkezését követően van lehetőség a tulajdoni arányok százalékos meghatározására, melyeket a bizottsági üléseken ismerteti fogunk.

Fentiekre tekintettel kérem az előterjesztés mellékletét képező megállapodások jóváhagyását, melyek szerint mindkét víziközmű-rendszer vonatkozásában Bátaszék Város Önkormányzata látja el a képviseletet a továbbiakban is.

**Határozati javaslat**

**…./2017. (V.4.) Képviselő-testületi határozat**

**a DTKSZ-B-SZV megnevezésű, 21-08864-1-005-00-00 azonosítóval rendelkező víziközmű-rendszer képviseletéről szóló megállapodás jóváhagyására**

Mórágy Község Önkormányzatának Képviselő-testülete

1. a DTKSZ-B-SZV megnevezésű, 21-08864-1-005-00-00 azonosítóval rendelkező szennyvíz víziközmű-rendszer tekintetében meghatalmazza Bátaszék Város Önkormányzatát az ellátásért felelősök képviseletére,
2. az a) pontban meghatározott szennyvíz víziközmű-rendszer vonatkozásában az Alsónána Község Önkormányzatával, Báta Község Önkormányzatával, Bátaapáti Község Önkormányzatával és Mórágy Község Önkormányzatával kötendő, az ellátásért felelősök képviseletéről szóló megállapodást jóváhagyja,
3. felhatalmazza a város polgármesterét a határozat mellékletét képező megállapodás aláírására.

Határidő: Azonnal

Felelős: Glöckner Henrik polgármester (szerződés aláírásáért)

 Bakó Józsefné jegyző (megállapodás megküldéséért)

Határozatról értesül: Bátaszéki KÖH

 irattár

Glöckner Henrik sk.

 polgármester